Johane 12 | Beibele Inthaneteng | Phetolelo ya Lefase le Lefsa
12 Matšatši a tshelelago pele ga paseka, Jesu a fihla Bethania+ moo Latsaro+ yo Jesu a mo tsošitšego bahung a bego a le gona.
2 Ka gona ba mo lokišetša dijo tša go lalela gomme Mareta+ a ba direla tšona,+ eupša Latsaro e be e le yo mongwe wa bao ba bego ba dutše tafoleng le yena.+
3 Ka gona Maria a tšea makhura a monko o bose a boima+ bja mo e ka bago seripagare sa lithara,* e lego a nareda ya kgonthe ya theko e kgolo kudu, gomme a tlotša dinao tša Jesu, ke moka a di phumola ka moriri wa gagwe.+ Ntlo ya tlala monko o bose wa makhura a monko o bose.
4 Eupša Judase Isikariote,+ yo mongwe wa barutiwa ba gagwe yo a bego a tla tloga a mo eka, a re:
5 “Ke ka baka la’ng makhura a a monko o bose+ a se a rekišwa ka ditenariase* tše makgolotharo gomme tša newa badiidi?”+
6 Lega go le bjalo, o boletše se e se ka baka la gore a be a tshwenyega ka badiidi, eupša gobane e be e le lehodu+ e bile e le yena a swarelago barutiwa tšhelete,+ a fela a utswa tšhelete yeo.
7 Ka gona Jesu a re: “Mo tlogeleng gore a latele tlwaelo ye ka baka la letšatši la poloko ya ka.+
8 Gobane badiidi+ le na le bona ka mehla, eupša le ka se be le nna ka mehla.”
9 Ka nako yeo lešaba le legolo la Bajuda la tseba gore o moo gomme la tla, e sego ka baka la Jesu feela, eupša le gore ba tle ba bone Latsaro yo a mo tsošitšego bahung.+
10 Baperisita ba bagolo bjale ba lakana go bolaya le Latsaro,+
11 gobane ba bantši ba Bajuda ba be ba eya moo gomme ba dumela go Jesu ka baka la gagwe.+
12 Letšatšing le le latelago, lešaba le legolo leo le bego le tlile monyanyeng la kwa gore Jesu o be a etla Jerusalema.
13 Ka gona la tšea makala a mepalema+ la tla go mo gahlanetša, la goeletša la re:+ “Re rapela gore o mo phološe!+ Go šegofaditšwe yo a tlago ka leina+ la Jehofa, yena kgoši+ ya Isiraele!”
14 Ke moka Jesu a hwetša pokolwana,+ a e namela go etša ge go ngwadilwe gwa thwe:
15 “Se boife, wena morwedi wa Tsione. Bona! Kgoši ya gago e a tla,+ e nametše pokolwana.”+
16 Dilo tše barutiwa ba gagwe ga ba ka ba di kwešiša mathomong,+ eupša eitše ge Jesu a tagafaditšwe,+ ya ba gona ba gopola gore dilo tše di be di ngwadilwe mabapi le yena le gore ba mo dirile tšona.+
17 Le gona, lešaba leo le bego le na le yena ge a be a bitša Latsaro+ gore a tšwe lebitleng gomme a mo tsoša bahung le ile la tšwela pele le nea bohlatse.+
18 Ka lebaka le, lešaba ka ge le kwele gore o dirile pontšho+ ye, le lona le ile la ya go mo gahlanetša.
19 Ka gona Bafarisei+ ba boledišana seng sa bona ba re: “Le a bona gore ga le holege ka selo. Bonang! Lefase le mo šetše morago.”+
20 Bjale go be go na le Bagerika+ ba bangwe gare ga bao ba ilego ba rotogela monyanyeng go yo rapela.
21 Ka gona bona ba ile ba batamela Filipi+ yo a bego a etšwa Betsaida ya Galilea, ba mo kgopela ba re: “Mohlomphegi, re nyaka go bona Jesu.”+
22 Filipi a tla a botša Andrea. Andrea le Filipi ba tla ba botša Jesu.
23 Eupša Jesu a ba araba a re: “Nako ya gore Morwa wa motho a tagafatšwe e fihlile.+
24 Ruriruri ke re go lena: Ntle le gore thoro ya korong e wele mmung gomme e hwe, e dula e le thoro e tee feela; eupša ge e ba e ehwa,+ gona e enywa dienywa tše dintši kudu.
25 Yo a ratago moya* wa gagwe o a o bolaya, eupša yo a hloyago moya*+ wa gagwe lefaseng le, o tla o šireletša bakeng sa bophelo bjo bo sa felego.+
26 Ge e ba motho a rata go ntirela, anke a ntatele, gomme moo ke lego gona, modiredi wa ka le yena o tla ba gona.+ Ge e ba motho a rata go ntirela, Tate o tla mo godiša.+
27 Bjale moya wa ka o tshwenyegile+ gomme ke tla re’ng? Tate, mphološe nakong ye.+ Lega go le bjalo, ke ka baka leo ke tlilego nakong ye.
28 Tate tagafatša leina la gago.” Ka gona lentšu+ la tšwa legodimong la re: “Ke le tagafaditše gomme ke tla buša ke le tagafatša.”+
29 Ge lešaba leo le bego le eme moo le ekwa lentšu leo, le ile la bolela gore ke modumo wa magadima. Ba bangwe ba re: “Morongwa o boletše le yena.”
30 Jesu a araba a re: “Lentšu le le kwagetše e sego ka baka la ka, eupša ka baka la lena.+
31 Bjale lefase le le a ahlolwa; bjale mmuši wa lefase+ le o tla lahlelwa ntle.+
32 Lega go le bjalo, nna ge ke phagamišwa+ ke etšwa lefaseng, ke tla gogela batho ba mehuta ka moka go nna.”+
33 Ruri se o be a se bolela go bontšha mohuta wa lehu leo a bego a le kgauswi le go le hwa.+
34 Ka gona lešaba la mo araba la re: “Re kwele Molaong gore Kriste o dula a le gona ka mo go sa felego;+ bjale go tla bjang gore o re Morwa wa motho o swanetše go fegwa?+ Morwa yo wa motho ke mang?”+
35 Jesu a re go lona: “Seetša se tla ba gare ga lena ka lebakanyana. Sepelang ge le sa dutše le na le seetša gore leswiswi+ le se ke la le aparetša; yo a sepelago leswiswing ga a tsebe moo a yago.+
36 Ge le sa dutše le na le seetša, dumelang go seetša e le gore le be bana ba seetša.”+
Jesu o boletše dilo tše gomme a tloga a ba khutela.
37 Eupša gaešita le ge a dirile dipontšho tše dintši gakaakaa pele ga bona, ba be ba sa dumele go yena,
38 moo go ilego gwa phethagala lentšu la moporofeta Jesaya le a le boletšego ge a re: “Jehofa, ke mang yo a dumetšego seo re se kwelego?+ Le gona Jehofa o utolletše bomang matla* a gagwe?”+
39 Lebaka leo ka lona ba sa kago ba dumela ke gore Jesaya o ile a buša a re:
40 “O foufaditše mahlo a bona, a thatafatša dipelo+ tša bona gore ba se bone ka mahlo a bona le go kwešiša ka dipelo tša bona gomme ba sokologa ka ba fodiša.”+
41 Jesaya o boletše dilo tše gobane a bone letago+ la gagwe gomme o boletše ka yena.
42 Lega go le bjalo, ba bantši gaešita le babuši ge e le gabotse ba ile ba dumela go yena,+ eupša ka baka la Bafarisei ba be ba ka se bolele gore ba dumela go yena, e le gore ba se rakwe sinagogeng;+
43 gobane ba be ba rata go tumišwa ke batho go feta go tumišwa ke Modimo.+
44 Lega go le bjalo, Jesu a goeletša a re: “Yo a dumelago go nna, ga a dumele go nna feela, eupša o dumela le go yo a nthomilego;+
45 yo a mponago o bona le yo a nthomilego.+
46 Ke tlile lefaseng ke le seetša+ e le gore yo mongwe le yo mongwe yo a dumelago go nna a se dule leswiswing.+
47 Eupša ge e ba motho a ekwa dipolelo tša ka gomme a sa di boloke, ga ke mo ahlole; gobane ga se ka tlela go ahlola lefase,+ eupša ke tletše go phološa lefase.+
48 Yo a ntlhokomologago gomme a sa amogele dipolelo tša ka, go na le yo a tlago go mo ahlola. Lentšu+ le ke le boletšego ke lona le tlago go mo ahlola ka letšatši la mafelelo;
49 gobane ga se ka bolela ka la ka, eupša Tate yo a nthomilego ka noši o nneile taelo mabapi le seo ge e le gabotse ke swanetšego go se bolela le go se ruta.+
50 Le gona, ke tseba gore taelo ya gagwe e bolela bophelo bjo bo sa felego.+ Ka gona, dilo tšeo ke di bolelago, ke di bolela go etša ge Tate a mpoditše tšona.”+
^ Goba, “ponto.” Lentšu le la Segerika gantši le sepedišana le ponto ya Baroma yeo e bego e imela digrama tše 327.
^ Tenariase e tee e be e le mogolo wa letšatši letee; ditenariase tše makgolotharo e be e le mogolo wa mo e ka bago ngwaga ka moka.
^ Phetolelo ya lentšu ka lentšu e re, “letsogo.”
mailto:?body=Bala Beibele Inthaneteng%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D43%26Chapter%3D12%26wtlocale%3DSE%26srcid=share⊂ject=Bala Beibele Inthaneteng